Illum il-Kunsill adotta deċiżjoni dwar il-konklużjoni tal-ftehim dwar il-kummerċ u l-kooperazzjoni bejn l-UE u r-Renju Unit u l-ftehim dwar is-sigurtà tal-informazzjoni. Dan huwa l-aħħar pass għall-UE fir-ratifika tal-ftehimiet. Ir-Renju Unit issa ser jiġi nnotifikat bil-finalizzazzjoni tal-proċeduri interni tal-UE. Wara dan, il-ftehimiet u t-testi li jakkumpanjawhom ser jiġu ppubblikati fil-Ġurnal Uffiċjali tal-UE qabel l-aħħar tax-xahar. Fl-1 ta' Mejju 2021, iż-żewġ ftehimiet ser jidħlu fis-seħħ. Illum niftħu kapitolu ġdid fir-relazzjonijiet tagħna mar-Renju Unit. Il-konklużjoni tal-ftehim dwar il-kummerċ u l-kooperazzjoni ser tagħti ċertezza legali lir-relazzjoni l-ġdida bejn l-UE u r-Renju Unit, fl-interessi taċ-ċittadini u n-negozji fuq iż-żewġ naħat tal-kanal. Aħna napprezzaw lir-Renju Unit bħala ġar tajjeb, alleat antik u sieħeb importanti. Ana Paula Zacarias, Segretarju tal-Istat għall-Affarijiet Ewropej tal-Portugall Kuntest In-negozjaturi qablu dwar ftehim dwar il-kummerċ u l-kooperazzjoni bejn l-UE u r-Renju Unit u ftehim dwar is-sigurtà tal-informazzjoni fl-24 ta' Diċembru 2020. Fid-29 ta' Diċembru 2020 il-Kunsill adotta d-deċiżjoni dwar l-iffirmar tal-ftehim dwar il-kummerċ u l-kooperazzjoni bejn l-UE u r-Renju Unit u ftehim dwar is-sigurtà tal-informazzjoni u dwar l-applikazzjoni proviżorja tagħhom mill-1 ta' Jannar 2021. Il-ftehimiet ġew iffirmat miż-żewġ partijiet fit-30 ta' Diċembru 2020. Il-ftehimiet ilhom jiġu applikati proviżorjament mill-1 ta' Jannar 2021. Il-ftehimiet ipprevedew applikazzjoni proviżorja b'terminu sal-aħħar ta' Frar, sakemm ma jkunx hemm qbil dwar data aktar tard mill-partijiet. Fit-23 ta' Frar, il-Kunsill ta' Sħubija bejn l-UE u r-Renju Unit iddeċieda, fuq talba tal-UE, li jestendi l-applikazzjoni proviżorja sat-30 ta' April 2021 biex jingħata biżżejjed żmien biex titlesta r-reviżjoni legali-lingwistika tal-ftehim fl-24 lingwa kollha. L-awtentikazzjoni tal-24 verżjoni lingwistika kollha tal-ftehim ġiet iffinalizzata fil-21 ta' April. Fis-26 ta' Frar 2021, il-Kunsill talab l-approvazzjoni tal-Parlament Ewropew għad-deċiżjoni tiegħu dwar il-konklużjoni tal-ftehimiet, li l-Parlament Ewropew ta fis-27 ta' April. Deċiżjoni tal-Kunsill dwar il-konklużjoni tal-ftehim dwar il-kummerċ u l-kooperazzjoni bejn l-UE u r-Renju Unit u l-ftehim dwar is-sigurtà tal-informazzjoni Ftehim dwar il-kummerċ u l-kooperazzjoni bejn l-UE u r-Renju Unit Ftehimiet dwar is-sigurtà tal-informazzjoni bejn l-UE u r-Renju Unit Dikjarazzjonijiet imsemmija fid-Deċiżjoni tal-Kunsill dwar il-konklużjoni tal-ftehim dwar il-kummerċ u l-kooperazzjoni u l-ftehim dwar is-sigurtà tal-informazzjoni Negozjati bejn ir-Renju Unit u l-UE dwar ir-relazzjoni futura (kuntest)